嚴陵釣臺下作
作者：權德輿
朝代：唐

paragraphs: 絕頂聳蒼翠，清湍石磷磷。
先生晦其中，天子不得臣。
心靈棲顥氣，纓冕猶緇塵。
不樂禁中臥，却歸江上春。
潛驅東漢風，日使薄者醇。
焉用佐天子，特此報故人。
人知大賢心，不獨私自身。
弛張有深致，耕釣陶天真。
奈何清風後，擾擾論屈伸。
交情同市道，利欲相紛綸。
我行訪遺臺，仰古懷逸民。
矰繳鴻鵠遠，雪霜松桂新。
江流去不窮，山色凌秋旻。
人世自今古，清輝照無垠。